Document ID: 32013D0422

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 1ης Αυγούστου 2013
σχετικά με την τροποποίηση της απόφασης 2011/163/ΕΕ για την έγκριση σχεδίων που υποβλήθηκαν από τρίτες χώρες σύμφωνα με το άρθρο 29 της οδηγίας 96/23/ΕΚ του Συμβουλίου
[κοινοποιηθείσα υπό τον αριθμό C(2013) 4880]
(Κείμενο που παρουσιάζει ενδιαφέρον για τον ΕΟΧ)
(2013/422/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 96/23/ΕΚ του Συμβουλίου, της 29ης Απριλίου 1996, περί της λήψης μέτρων ελέγχου για ορισμένες ουσίες και τα κατάλοιπά τους σε ζώντα ζώα και στα προϊόντα τους και κατάργησης των οδηγιών 85/358/ΕΟΚ και 86/469/ΕΟΚ και των αποφάσεων 89/187/ΕΟΚ και 91/664/ΕΟΚ (1), και ιδίως το άρθρο 29 παράγραφος 1 τέταρτο εδάφιο και το άρθρο 29 παράγραφος 2,
Εκτιμώντας τα ακόλουθα:
(1)
Η οδηγία 96/23/ΕΚ θεσπίζει μέτρα ελέγχου των ουσιών και των ομάδων καταλοίπων που αναφέρονται στο παράρτημα I της εν λόγω οδηγίας. Η εν λόγω οδηγία προβλέπει ότι οι τρίτες χώρες από τις οποίες τα κράτη μέλη επιτρέπεται να εισάγουν ζώα και προϊόντα ζωικής προέλευσης που καλύπτονται από την εν λόγω οδηγία υποχρεούνται να υποβάλλουν σχέδιο επιτήρησης καταλοίπων που να ικανοποιεί τις απαιτούμενες εγγυήσεις. Το σχέδιο αυτό θα πρέπει να περιλαμβάνει, τουλάχιστον, τις ομάδες καταλοίπων και ουσιών που απαριθμούνται στο παράρτημα I.
(2)
Με την απόφαση 2011/163/ΕΕ της Επιτροπής (2) εγκρίνονται τα σχέδια που προβλέπονται στο άρθρο 29 της οδηγίας 96/23/ΕΚ («τα σχέδια») τα οποία υπέβαλαν ορισμένες τρίτες χώρες που απαριθμούνται στο παράρτημα της εν λόγω απόφασης για τα ζώα και τα ζωικά προϊόντα που αναφέρονται στον εν λόγω κατάλογο.
(3)
Σύμφωνα με τα πρόσφατα σχέδια που υποβλήθηκαν από ορισμένες τρίτες χώρες και πρόσθετες πληροφορίες που έλαβε η Επιτροπή, είναι αναγκαίο να επικαιροποιηθεί ο κατάλογος τρίτων χωρών από τις οποίες τα κράτη μέλη επιτρέπεται να εισάγουν ορισμένα ζώα και ζωικά προϊόντα, όπως προβλέπεται στην οδηγία 96/23/ΕΚ και παρατίθεται επί του παρόντος στο παράρτημα της απόφασης 2011/163/ΕΕ («ο κατάλογος»).
(4)
Η Αρμενία υπέβαλε στην Επιτροπή σχέδιο για το μέλι. Το εν λόγω σχέδιο παρέχει επαρκείς εγγυήσεις και θα πρέπει να εγκριθεί. Συνεπώς, πρέπει να συμπεριληφθεί το μέλι στην εγγραφή του καταλόγου για την Αρμενία.
(5)
Σύμφωνα με την απόφαση 2012/419/ΕΕ του Ευρωπαϊκού Συμβουλίου, της 11ης Ιουλίου 2012, για την τροποποίηση του καθεστώτος του Μαγιότ έναντι της Ευρωπαϊκής Ένωσης (3), το Μαγιότ παύει να αποτελεί υπερπόντια χώρα ή έδαφος και καθίσταται εξόχως απόκεντρη περιοχή, σύμφωνα με το άρθρο 349 της Συνθήκης για τη λειτουργία της Ευρωπαϊκής Ένωσης από την 1η Ιανουαρίου 2014. Η εγγραφή για το Μαγιότ θα πρέπει να διαγραφεί κατά την εν λόγω ημερομηνία.
(6)
Ο Άγιος Μαρίνος περιλαμβάνεται επί του παρόντος στον κατάλογο για τα βοοειδή και το μέλι. Η εν λόγω τρίτη χώρα ενημέρωσε την Επιτροπή ότι δεν ενδιαφέρεται πλέον για εξαγωγές χοιρινού κρέατος προς την Ένωση. Ωστόσο, ο Άγιος Μαρίνος παρείχε τις εγγυήσεις που ζητήθηκαν για τους χοίρους με την υποσημείωση στην οποία αναφέρονται τρίτες χώρες που χρησιμοποιούν μόνον πρώτες ύλες είτε από τα κράτη μέλη είτε από άλλες τρίτες χώρες εγκεκριμένες για εισαγωγές των εν λόγω πρώτων υλών προς την Ένωση. Επομένως, θα πρέπει να συμπεριληφθεί στον κατάλογο μια εγγραφή για τον Άγιο Μαρίνο όσον αφορά τους χοίρους με την αντίστοιχη παραπομπή υποσημείωσης.
(7)
Συνεπώς, η απόφαση 2011/163/ΕΕ θα πρέπει να τροποποιηθεί αναλόγως.
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα της απόφασης 2011/163/ΕΕ αντικαθίσταται από το κείμενο του παραρτήματος της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 1 Αυγούστου 2013.

Labels: 17
19
20
3
6
18